تیوٚنگل ہیو عشقہٕ آتش مےٚ ننٮ۪گل جل جنگل مےٚ زول کراے دِل تُلِتھ آس ـ وازٕ محمود یہِ ٹیوٚٹھ پزر مدنظر تھٲوِتھ کِتھہٕ چھُ ٚ ممکن زِ ینہٕ وٲلس زمانس منز سپدِ کانٛہہ کرامات زِ کنوہمہِ یا وُہمہِ صدی ہُند کانٛہہ قداور صوفی شٲعر پراوہ نووزنم تہٕ کٲشرِ شٲعری ہُند پگاہ پھۅلہِ نبس پٮ۪ٹھ آفتاب ۔ وۅنۍ تُلہِ کانٛہہ سوال لل دیٚدِ شیخ العالمسؒ پتہٕ روٗد لگ بھگ دۅن صدۍیَن کٲشرِ شٲعری ہٕنز وٮ۪تھ شۅنگِتھ تہِ کَس ٲس خبر تمہ پتہٕ وۅتھن حبہٕ خوتون ،محمود گٲمی تہٕ رسول میر س ہوۍ قداور شٲعرتَتھ مایوس کُن دورس منز تہِ ہرگہ کٲشرِ شٲعری ہٕندس ینہٕ وٲلس کالس متعلق کانٛہہ یتھےٕ ہیو تشویش میٲنی پٲٹھۍ باوِہے ۔سُہ آسہے لٲزمن اَپز ثٲبت سپدمُت۔جوابن چُھم عرض زِسُہ اوس شٲعری ہُند زمانہٕ۔زندگی ہُند اہم ترین تہٕ مشغول شعبہٕ اوس شٲعری۔لوٗکھ ٲسۍ ییٚژھِ پژھِ شٲعرن خدا دوست گۅنماتھ زانان مانان۔مشرقی عقیدس منز اوس شٲعر تلمیذ رحمان یعنے خداے سُند ژاٹھ۔شٲعری ہٕندۍ بنیٲدی اصول ٲسۍ ہیٚھچنہٕ تہٕ ہیچھناونہٕ یوان۔رُت شٲعر بننہٕ باپَت اوس پننہِ تہِ باقےٕ اہم زبانن ہٕنز شٲعری ہُند معالعہٕ کرُن لٲزمی۔اَتھ کلہم پوٚت منظرس اوس اَکھ حساس تہٕ سنجیدٕ شٲعر پننہِ شٲعری ہُند دامانہٕ کشادٕ بناونہٕ باپَتھ مطالعہ تہِ کران تہٕ شٲعری ہٕندۍ بنیٲدی اصول تہِ ہیٚچھناوان تہٕ پانناوان۔یتھےٕ ونہِ ہے ہا وازٕمحمود ؂ صرف تے نحو موٚٹھ مےٚ عشقہٕ سے منز محو دربحر وحدت زٮ۪وکلتھ آس أتھۍ پزرس چھُ محمود گٲمی تہٕ رسول میر مۅل وچھان تہٕ پننہِ زمانُک مروجہ علم درسن پران۔فارسی شٲعری ہُند شیر چٮ۪تھ چھُ تُہند شٲعرانہٕ وجود بالغ سپدِتھ تکمیل پراوان۔نتہٕ کتھہٕ ہیٚکہِ ہے محمود گٲمی شاہکار فارسی مثنوی یَن تِیُتھ کٲشر لباس لٲگِتھ یِمن محمود گٲمی سندۍ تخلیقی کارنامہٕ ۔پزر چھُ یی زِ محمود چھُ گۅڈنچہِ لٹہِ یِمنے مثنوی یَن ہٕندِوساطتہٕ کٲشرِزبٲنۍ یہِ دٔپۍ زِ تہِ دریافت کران ۔یہے حسن چھُ تہندٮ۪ن وژنن تہٕ باقی نغمٲتۍ بٲتن منز کاڈ کٔڈِتھ۔رسول میر نہِ شٲعری منز ورتاو نہٕ آمٕتۍ اصطلا ح،ترکیبہٕ،تشبیہ تہٕ استعارٕ چھِ گواہ زِ رسول میرس اوس نہٕ فقط فارسی شٲعری ہُند سوٚن معالعہ بلکہ اوسس فارسی زبٲنۍ ہٕنندس لفظہٕ راشش پٮ۪ٹھ دسترس تہٕ سٍتی تِمن کٲشُر مزاز عطا کرنُک وَل تہٕ ورتاو بَدس۔دپانس رسول میر گوپنژٕ شتوُہ ؤرۍشہِ وانسہِ منز جواں مرگ تہٕ أزۍ کِس نوِ پیہِ ہٕنٛدس کَس ژتجی وُہرس شٲعرس تگہِ یا کر توٚگ یژھہ اعلیٰ لسٲنی باوژ منز یُتھ ہیو اعلیٰ تخلیقی تجربہٕ کرُن۔ کھٹِتھ سینس اندر بو نالہٕ رٹِتھ شامہٕ سۅندر جامہٕ زَن سروِقدس پان ولایو مدند رسول میر یا زُلف کوکل کنہٕ چَھے ٲنس آہ نتہٕ قرآنس پٮ۪ٹھ کَنہِ بسم اللہ ہرگہ سانیو نوِ پُیہِ ہٕندیو شٲعروشٲعری پنُن شوق بلکہ محمود گٲمی یا رسول میرٕنۍ پٲٹھۍ پنُن معشوق بناوتھ پنُن شٲعرانہٕ وجود تعمیر کوٚرمُت آسہے تیٚلہِ آسہے أزۍکِس بانبرِ لد زمانس منز تہِ سانہِ نوِپُیہِ ہٕندۍ کٲنٛسہِ تہِ نوجوان شٲعرن عام لوٗکن ہُنٛد نے تہٕ پننہِ أزۍکہِ دورکٮ۪ن قداوار بزرگ شٲعرن تہٕ نقادن ہُند ظُن پانس کُن ضرور مرکوز کوٚرمُت۔تیٚلہِ وَنہو کٲشرِ شٲعری ہُند پگہ چُھ تابناک۔اماپوٚز نَہ چُھ سانٮ۪ن برۅنٛہہ کنہِ تِیتھ کانٛہہ نوِ پُیہِ ہُند شٲعر تہٕ نَہ چھُ أزۍکِس مشینی دورس منز شٲعرن یا شٲعری ہٕندِ باپت تِیتھ موٲفق ماحول ممکن یُتھ زِشٲعری بنہِ پرٲنۍ پٲٹھۍ زندگی ہُند مشغول شعبہٕ،مقدس پیشہٕ یا اَکھ میوٗٹھ شُغل تہٕ امہِ سلسلہٕ پھۅلہِ کٲشرِشٲعری ہُند اَکھ تِیتھ پگہہ یُس کاجُک رَو بٔنِتھ سٲنِس أزۍکِس انہِ گٔٹۍتصورس گاشراوِ۔أزۍکِس کمپیوٹر زمانس منٛز چھُنہٕ شاید یہِ ممکن۔أزیُک نوجوان چھُ پننس کمپیوٹر دُنیاہس سٍتۍ تیوٗت آوُر زِ تَس چھنہٕ امہِ نٮ۪بر زنتہِ کہنۍ لگہار باسان۔تسُند مشغلہٕ چھُ انٹرنیٹ،فیس بُک تہٕ کینٛہہ وقت ہے بچوس تہٕ سُہ گو موبائیل بُزۍ۔تَس نَہ چھےٚ شٲعری بوزنس تہ پرنس سوٚمب فرصت تہ نہ چھس پنُن أندرم شٲعر بیدار کرنس یا تَس معقول غذا دنس کیُت تہٕ نہٕ کانٛہہ غرض۔وۅنۍ یُس شٲعری نسبت ہنا حساس آسہِ یا شعر لیکھنہٕ باپت سپدِ بے قرار تہِ،تَس تہِ چھُ سٍتی أزۍکِس ساینسی مزازکس انسان سُند سُہتصور مایوس کران یَتھ تصورس تحت وننہٕ چھےٚ یوان زِ أزۍکِس تازٕساینسی زمانس منز چھا تہِ شٲعری کانٛہہ لگہٲری ۔لگہٲری تہٕ نا لگہٲری ہٕندس اَتھ تصورس منز ہٮ۪نہٕ یِتھ چھُ سُہ تہِ محض پننس تخلیقی دنیا ہَس تسلی دِنہٕ پژۍ سرسری پٲٹھۍ کینٛہہ شعر لیٖکھِتھ پنُن تخلیقی وۅندٕ لۅژراوان۔پٮ۪ٹھہٕ أزۍکِس یَتھ بانبرِلَد زمانس منز چھُ سانہِ نوِ پُیہِ روزگارُک چھۅرٕچھۅرٕ کرٕ وُن اِنتشار۔زنتہِ سیٚکہِ صحراوس منز گاڈٕ وۅنی یَس أکس یِتھہٕ تِتھہٕ روزگار آسہِ تہِ ،تَس چھےٚ دفتری بانبر تیٖژ زِ سو نچس ژٮ۪تھ دِتھ تہپنہٕ نس تخلیقی شعورس ووٚن دِتھ مۅل رَچھنُک چُھنہٕ تَس ساعتےٕ نصیب سپدان۔بقول راہی وۅتھ راہی دفتر گۅو ژیر وتہِ شیرو وۅنۍ کِتھ خط و خال امہِ ٲنہٕ منٛزۍ ییٚلہِ کٲشرِ شٲعری ہُنٛد پگہہ جلوٕ گر سپدان چھُ،سُہ چھُ۔ بہر حال گوٚٹ تہٕ مایوس کُن تیٚلہِ کِس شٲعرس اوس نہ روزگارُک کانٛہہ غم تہٕ اوسس مریدن تہٕ عقیدت مندن ہُنٛد کاروان آیِتن تہٕ تہٕ زندگی ہٕنٛدۍ معاملات تہِ ٲسۍ نہٕ أزکۍ ہوۍ کھرۍ لَد،پیچیدٕتہٕ ورل۔تَس نِش ٲس شٲعری نٲزل سپدن وول الہام ییٚمہِ کِنۍ سُہ شٲعری سٍتۍ جنون کِس حدس تام عشق کران اوس یمہِ کنۍزندگی ہٕنٛدۍ باقی سٲری سامانہٕ بے معنہ باسان۔پٮ۪ٹھٕ ییٚلہِ معشوق سِرسٲوۍ ،پردس ژھایہِ برقعہ پوش آسہِ،تیٚلہِ چھُ وصل پراونہٕ کِس اشتیاقس منٛز انتظارُک کرب میوٗٹھ تہٕ خوبصورت آسان۔اما پوٚز اَز روو عشقس معنہِ تہٕ معشوق بنیو سروگہِ کھۅتہٕ سرۅگ گندن تماشہِ۔سِر پیوٚ بازرتہ گۅو چَھلہِ چھانگر۔انٹرنیٹس تروو بٹُن تہٕ ییٚمہِ اندازٕ عاشقس خۅش کرِ تٔمہِ انمانہٕ گندِمعشوقس۔گۅڈٕ کَس چھےٚ أزۍکِس لارِلد زمانس منٛز عشق کرنس تہِ فرصت ۔بقول فیضؔ ؂ اور بھی دُکھ ہیں زمانے میں محبت کے سوا راحتیں اور بھی ہیں وصل کی راحت کے سوا اَتھ صورت حالس منٛز چھُ سون أزیُک نو نہال شٲعر ہٮ۪نہٕ آمُت تہٕ تَس نِش کتھہٕ ہٮ۪کو اعلیٰ تہٕ شٲعری ہُنٛد توقع کٔرِتھ۔اَتھ پوٚت منظرس منٛز چھُ کٲشرِ شٲعری ہُنٛد پگہہ اکہِ اَنہِ گٹۍ سفرُک اَکھ بےٚ توقع تہٕ انزا ن مسٲفر باسان یُس بظٲہر نہٕ کانٛہہ میٖلہٕ پٔٹ چھےٚ تہٕ نَہ کانٛہہ منزل چھُ۔ وونۍ تُلہِ کانٛہہ شخص یہِ سوال زِ موجود زمانہٕ کہِ امہِ تشویشناک صورتحالہٕباوجود تہچھُ کٲشرِ شٲعری ہُنٛد اَز کال باگہِ بوٚرُت،شاندار تہٕ معنہِ سوو۔سانہِ نوِ تہٕ جدید کٲشرِ شٲعری چھوو مہجورس پٮ۪ٹھٕ اَزتام تِیُتھ تخلیقی جہار تہٕ بہار یُس پزنہٕ پٲٹھۍ کٲشرِ شٲعری ہُنٛد بیاکھ تخلیقی عروج چھُ۔یُس باقےٕ اہم مشرقی زبانن ہٕنٛدس شعرٕ سرمایس مقابلہ نَہ تنگ دامن چھُ تہٕ نَہ کم پایہِ۔پرانہِ شٲعری مقابلہٕ نوِ کٲشرِشٲعری ہُنٛد موضوعی کیو لسٲنی نوٮ۪رتہٕ نوِشٲعری مقابلہٕ جدید کٲشرِشٲعری ہٕنٛدۍ بدلوٕنۍ تہٕ سرتازٕ موضوعی تہٕ ہیٚتی انہار تہٕ آکار چھِ کلہم کٲشرِ شٲعری ہٕنٛدس تواریخس منٛز تِم زٕ ویٚدۍ پڑاو یہٕندۍ سرحد مقرر تہٕ پابند آسنہٕ بجایہِ باڈو دار تہٕ آزاد چھِ۔یہِ چھےٚ موضوعی کیو ہیٚتی مزارہ کیواسلوبہ حسابہٕ کٲشرِ غزلُک اَکھ نویٖنہٕ تہٕ معتبر پڑاو تہٕ یۅہے پڑاو چھُ سانہٕ مختصر جدید کٲشرِنظمہِ وقار تہٕ اعتباردوان۔امہِ مختصر آزاد،نیم آزاد تہٕ نثری کٲشرِ نظمہِ ہُنٛد ابتدا تہٕ ارتقٲیی سفرے چھُ امیُک تخلیقی عروج۔سوال پرژھن وٲلۍ سُنٛد سوال واتہِ یَتھ جملس پٮ۪ٹھ اند زِ کٲشرِ شٲعری ہُنٛد یُتھ ہیو معنی سوو طرحدارو تہٕ باوقار اَز کال کیازِ پھۅلراوِ نہٕ کٲشرِ شٲعری ہُنٛد تابناک پگہہ۔جوابن چُھ عرض زِ موجود دورٕ کٮ۪ن اکثر نَے تہٕ بیشتر شٲعرن اوس تہٕ چھُ پننہِ باگہِ بٔرژ شعرٕ ریوایژ ہُنٛد سرۅن مطالعہ تہِ تہٕ تمہِ نشہِ چھکھ فیض تہِ پروومُت۔مشرقی کیو مغربی ادبُک رَس چٮ۪تھ چھکھ نوِ زمانہٕ کٮ۪ن نوٮ۪ن تقاضن ہٕنٛدس پوٚت منظرس منٛز پننہِ شٲعرانہٕ ووٚجودُک تکمیل پروومُت ۔تِم چھِ تِمن تنقیدی لہجن تہٕ سوچن تراین وٲقف یِم وُہمہِ تہٕ اکوہمہِ صدی منٛز شٲعری نسبت برۅنٛہہ کُن آیہِ۔تِمن چھُ یقین زِ زندگی ہٕنٛدٮ۪ن مختلف شعبن ہُنٛد علم تہٕ عملی مطالعہٕ بغیر ہیٚکہ نہٕ اعلیٰ شٲعری تخلیق سپدِتھ۔ امی سنجیدہ تہٕ سنہِ سٔنۍ مطالعن تہٕ مطالعہ پتہٕ پنٕنۍ اعلیٰ تخلیقی معیارن تہٕ لسٲنی ورتاون بنٲوۍ اردو زبٲنۍ ہٕنٛدۍ غالب،میر ،اقبال تہٕ فیض احمد فیض ہوۍ اعلیٰ شٲعر عالمی ادبٕکۍ گاشرۍ منارتہٕ امی وسا طتہٕ سپُد کٲشرِزبٲنۍ تہٕ کٲشرِ شٲعری گیان پیٹھ ہیو عظیم اٮ۪وارڈ نصیب۔اَتھ برعکس چھِ سانہِ نوِ پُیہِ ہٕندۍ نو نہال شٲعر ہٹہِ کہِ رتہٕ شمع زالنے ٲنی مٲنی ظلماتس منٛز لعل ژھانڈنہِ اژان۔یہِ پزر زاننہٕ بغیرے زِ ظلماتس منٛز چُھنہٕ توٚتام لعل پرزلان یوٚتام نہٕ تتہِ ژونگ زالو۔مطالعہ بغیرے کتھہٕ ونہے احمد بٹوٲرۍ گاشہِ سٍتۍ گاش پرزلان تہٕ وہب کھار ماونہے أچھ ٹُوِتھ شمع زولم ہٹہِ کہِ رَتے سُہ گہہ ظلماتہٕ پیوٛم اَتھ ظلماتس لعل کیا چھِ تے سُہ کُس پتے گوم سانٮ۪ن یِمن نوِپُیہِ ہٕنٛدٮ۪ن نو نہال شٲعرن نَہ چھُ مطالعہ کرنُک ظُن تہٕ نَہ شعرٕ ہنرمندی ہیٚچھنُک شوق ییٚمہِ کِنۍ تہٕنٛزِشٲعری منٛز انسٲنی صورتحالس سٍتۍ نَہ کانٛہہ موضوع پوٹھان چھُ تہٕ نَہ کانٛہہ تجربہٕ پھبان ۔رسمی موضوعن رسمی زبان تہٕ اوٚگر تھوگُر منظوم اظہار۔دَپان چھنا زبان چھےٚ شٲعری ہُنٛد بنیٲدی وسیلہٕ تہٕ لفظن چھُ ڈمعنہِ علاوٕ خبر کٍتۍ معنہِ آسان۔شٲعرس گژھِ یِمن معنہِ مفہومن تہٕ لسٲنی زٲوۍ جارن ہُنٛد واتنیار آسُن۔تَس گژھِ عام لفظن استعاراتی تہٕ علامتی اظہار دِنُک وَل بَدس آسُن تہٕ ترکیبہٕ،تشبیہہ تہٕ استعارٕ گرنُک تہٕ منٲسب تہٕ موزون لفطہٕ ژٲر ہُنٛد حٮ۪س بٮ۪دار آسُن۔لسٲنی ورتاوےٕ چھُ شعرس عرشس کھالان تہٕ فرشس والان۔میٲنۍ کِنۍ چھنہٕ نوِپُیہِ ہٕنٛدٮ۪ن شٲعرن یا تہٕ اور کُن ظۅنے تہٕ نتہٕ چھُ غیر سنجیدہ پننس شعرٕ تجربس نسبت اَتھ پوٚت منظرس منٛز کتہِ چھُ ممکن زِ کٲشرِ شٲعری ہُنٛد ینہٕ وول پگہہ آسہِ تابناک۔ بیاکھ اہم تہٕ توجہہ طلب پزر یہِ زِ پرٛتھ دورس منٛز چھِ کانٛہہ شعرٕ صنف گال کھاتس گژھان تہٕ کانٛہہ نٔو صنف پننہِ لگہٲری ہُنٛد نیب دوان۔واکھ،شُرک،تہٕ وژن ہشہِ اہم کٲشرِصنفہٕ گٔے وار وارٕ پرانان تہٕ غزل بنیوو شٲعری ہُنٛد ترجمان۔اماپوٚز نوِزمانہٕ کٮ۪ن نوٮ۪ن تقاضن مطابق آیہِ مخصر نظم ووٚجودس ،یۅسہٕ شعرٕ اظہارُک اَکھ موزون وسیلہٕ ثٲبت سپٕز تہٕ کٲشرس منٛز ووت غزلس سٍتۍسٍتۍ نظمہِ ہُنٛد تخلیقی مرتبہٕ عظمتس۔سانہِ نوِ پُیہِ ہٕنٛدۍ شٲعر چِھنہٕ یاتہٕ نظمہٕ مازانے یا چھکھ نہٕ نظم ووننُک فن بدست یوان۔تِموتھو وسہل انگٲری منٛز پنُن قلم غزلس آیتن۔یہِ زاننہٕ کرنہٕ ورٲیی زِ حیات تہٕ کاینات کِس سِرساورس متعلق یہِ کینژھا تہِ مشرقی ز بانن منٛزسرنہٕ سوچنہٕ آو تٔمیُک ترجمان چھُ غزل تہٕ بقول شمس الرحمان فاروقی زِ"غزل چھُ بنیٲدی طور بالواسطہٕ اظہارُک تہٕ غیر روایتی موضوعن ہٕنٛز شٲعری ،ییٚتہِ دۅہ دٮ۪ن چہ عملی زندگی ہُنٛد تجربہٕ تمی وِزِ قبول سپدِتھ ہیٚکہِ ییٚلہِ سُہ استعیارس منٛز پیش سپُد"امہِ نوِ پُیٖہ ہنٛزہ شٲعری متعلق چھُ رحمن راہیؔ سُنٛد یہِ تشویس تہِ بوزُن لایق۔ "سٲنۍ نوجوان شٲعر چھِ شاید اوٕکِنۍ صرف غزل صنفہِ الاندۍ گٲمٕتۍ زِ اَتھ منٛز چُھکھ طبع آزمٲیی سہل باسان۔قافیہ تنزاہ کھٲر،ردیفہ لٹا گنڈ،اَکھ یا بیاکھ زمیٖنہِ ہنا پٔدرٲو، یژھ تژھ خیالہٕ بندۍ یا کر تہٕ غزلہٕ ککواہ ہٮ۪تھ درایہِ بازر‘ (شیرازہ)۔ تہِ کٔرِتھ تہِ ہرگہہ کاش سانہِ نوِ پُیہِ ہٕنٛدٮ۪ن نونہال شٲعرن ہٕنٛدس کلہم غزل سرمایس زول دِتھ سانہِ رٮ۪وٲیتی یا جدید غزلٕکۍ یتھۍ ہوۍ زٕ ژور شعر نیرہن،سانہِ شٲعری ہُنٛد پگہہ اوس تابناک۔ لوٕ ہژ تہٕ چِھندریمٕژ مسول ونان چھےٚ واوس دامانہٕ میوٛن ییٚمۍ چھوٚل تَس زانٛہہ قرار آسہا ـ مہجورؔ وُچھان وُچھان گیہ کرامتھاہ اَکھ دارِپٮ۪ٹھےٕ پُھلے مےٚ پانس لٔجم تہٕ چھاون واجِنۍ بےٕ ـ رخسانہٕ جبینؔ تِم لُکھ چھِ پٔزی آفتابٕکۍ اَڈ تہٕ سٮ۪ٹھاہ میٖٹھۍ تِم لُکھ چھِ مگر سیٚدۍ تہٕ شرمدار لگن کَتھ ـ عزیزحاجنیؔ ہردُک ہوا تہٕ زردٕ پنٕکۍ ڈیر اوٚبرٕ نَب تَس آسہِ لٲزمن سۅ جوٲنی أچھن تلے ـ شہنازؔرشید کاش نوِ پُیہِ ہٕنٛدس اَتھ شعرٕسرمایس منٛز آسہے یِژثھ ہِش نظم تخلیق سپدان یا سپٕز مٕژ ،سانہِ شٲعری ہُنٛد پگہہ آسہے شاید پرزلہٕ وُن ؂ خدایہِ ہاوُم مےٚ دور روزُن تہٕ پننہِ پانُک یہِ بار وٮ۪ترُن مےٚ گوٚژھ نہٕ وۅنۍ کانٛہہ تہِ سٍتۍ آسُن پنُن وۅندے گوٚژھ سہار باسُن بہٕ نٮ۪برٕ اَژ ہا تہٕ اندر نژہا گرنزے مےٚ گوٚژھ وۅنۍ شمار راوُن مےٚ گوژھ نہٕ راتُک خیال روزُن ـ اقبال نازکیؔ اما پوٚز کرامات چھےٚ کُنہِ وِزِ تہِ سپدان ۔خداے بوٗزِن تِژھ کرامات سپدِن زِسانہِ شٲعری ہُنٛد پگہہ پھۅلن گٹس منٛز نَبس زنتہٕ کاجُک رَو۔ *** راہی سنزٕ نظمہ:کینٛہہ ویٚچھہِ پوچھہِ کتھہٕ مجروحؔ رشید غزل ٲسۍ تَن یا نظم راہی سٕنٛز با وَتھ چھےٚ دۅنوٕنۍ صنفن تہٕ ہیژن منٛز منظم تہٕ مربوط اوٕکِنۍ چَھنہٕ اَتہِ تفصیلاتن ہٕنٛدٕ خٲطرٕ کانٛہہ گنجایش۔مےٚ چھُ امہِ کتھہِ ہُنٛد احساس تِمن دۅہن تہِ شدتہٕ سان سپُد مُت ییٚلہِ بہٕ یاوَن گریٚکہِ منٛز رٲہی سٕنٛدِ کلامہٕ کِس شِہلس تَل زندگی ہٕنٛز کتاب پران اوسُس۔شاید چھُ راہٖی سُنٛد منفرد تہٕ بٔڈ شعری آواز آسنُک اَکھ ثبوت یتہِ زِ راہی یَن کٔر کٲشرِ شعرٕ باوَتھ روایتی لُکہٕ لَیہِ نِش نَہ صرف آزاد بلکہ کوٚرُن اَتھ اَکھ فنی تہٕ فکری اۅبٮ۪ر گۅبٮ۪رعطا تہٕ کٲشرِشٲعری ہٕنٛز زبان بنٲون مجٲزۍ تعلقہ انسٲنی ذہنہٕ کٮ۪ن سنجیدٕ جذبن ہٕنٛز زبان۔تہٕنٛزِ شٲعری ہُنٛد یہِ تخلیقی عمل تہٕ بیوٚن تہٕ بدوٗن تخلیقی آکار چھُ کینٛژن پرن والٮ۪ن کلہٕ پیٚٹھۍ گژھان تکیازِ تہٕنٛدۍ کِنۍ گٔے شٲعری تہِ یہِ سٲری سمجِتھ ہٮ۪کن تہٕ یَتھ سٲری ہٮ۪کن للہٕ کھوٚل کٔرِتھ۔مگر یہِ چھُ ناممکن تہِ یُتھ ادبی فضا ،ہیٚکہِ نہٕ زانٛہہ تہِ عوام الناسٕچ کٲم ٲسمٕژ تہِ نَہ آسہِ زانٛہہ۔یژھٕ کامہِ چھےٚ ہمیشہِ کینژو مخصوص فردو کرِ مژٕ تہٕ تِموےٕ چھُ بڈٮ۪ن ادیبن تہِ بڈٕ ادبُک معیارقٲیم کوٚرمُت۔ادبہٕ نِش لطف اندوزپرن والٮ۪ن لوٗکن تہِ چھِ یِمے لوٗکھ رہبری کران آمٕتۍ۔ارسطووَن ہوو زٕٹریجڈی،کومیڈی تہٕ ایپک کیاگوو؟تہٕ امی ہوو زِ سفوکلیش،یوریپیڈیز تہٕ ایکایلس کمہِ درجِکۍ شٲعر تہٕ گۅنماتھ چھِ۔بریڈلے تہٕ ولسن نایٹن ووٚن زِشیکسپیر سٕنٛز معنویت کیا چھےٚ تہٕ تٔمۍ سٕنٛدٮ۪ن مختلف ادبی تہٕ فنی پاسن پٮ۪ٹھ تروو یموےٕ گاش۔سنسکرت شٲعری تہٕ ڈرامہُک تجزیہ کوٚر آنند وردھن ،ممٹ تہٕ ابھنو گپتن تہٕ یموےٕ کٔرۍ سنسکرت ادبٕکۍ رنگارنگ تخلیقی گوشہِ روشن۔یہِ سورےٕ تمہیدی بحث پیوو اوٕ مۅکھہٕ کرُن تکیازِ اَکھ بوٚڈ شٲعر پرزٕناونہٕ تہٕ پرکھاونہٕ خٲطر چھےٚ بہر حال أکس تجربہٕ کار تہٕ ہنر مند نقادنے تہٕ أکس معتبر مبصر سٕنٛز ضرورت۔تٔمس مبصر سٕنٛز یُس شعری منظر نامس منٛز وقوع پذیر تبدیلین نَہ صرف أنزۍ مٔنزۍ آسہِ بلکہ آسٮ۪س تِمن ہُنٛد معروضی ادارک تہِ۔مےٚ چھُ اَز راہی صٲبنہِ نظمہِ ہندِ حوالہٕ کَتھ کرنُک حکم سپُدمُت تہٕ بہٕ کرٕ پنُن پان راہی صٲبنہِ نظمہِ ہٕندس تخلیقی دنیاہس تامے محدود۔یہ زن تمہیدس منٛز وننہٕ آو زِ راہی سٕنز باوَتھ چھےٚ منظم تہٕ مربوط تہ اتہ چھےٚ نہ تفصیلاتن ہٕندٕخٲطر کانٛہہ گنجٲیش تکیازِ تفصیلات چھِ ایجازو اختصارس مخٲلف تہٕ اختصار تہٕ ا یجازے چھُ حسن و جمالس پھانپھلان۔ نو روزِصبا پٮ۪ٹھ از تام یہ کینژھا تہٕ راہی صٲبن لیوٗکھ تہِ سورُے چھُ پِھرۍ پھِرۍ ییٚمہِ کتھہِ ہُند باس دوان یا دٔپۍ زِ أچھو کھوریوہاوان زِ راہی چھُ پننہِ شٲرانہ سفرکہِ روزِ اولہٕ پٮ۪ٹھےٕ تجربہٕ پسند شٲعرروٗدمُت تکیازِ تمس چھُ باؤژ تہٕ ہیٔژ ہنزٕ نیہِ وتہٕ تلاش کرنُک معنہ کونچھ ہاوس رہبری کران روٗدمُت۔ترقی پسند دورچہِ نظمہِ منز تہِ روٗز راہی سٕنٛز نظم وارِیہس حدس تام شٲعری اوٕکنۍ قریب تکیازِ راہی اوس زانان زِشعر گژھِ پرن وٲلس موٗلہٕ کنۍ أکس جمالیٲتی لمحس منز محصور ہٮ۪کن کرِتھ۔یُتھ سُہ کنہِ انسٲنی یا ونو ڈرامہُک لمحُک نقشہِ وۅتلٲوِتھ انسٲنی زندگی ہٕنٛدِ کنہِ پاسَس گاشرٲوِتھ ہیٚکہِ۔اگر نہ شٲعر یہ ہیٚکہِ کٔرِتھ تیٚلہِ ہیٚکہِ تٔمۍ سٕنٛز سٲرےٕ تخلیقی عمل اَکھ فضول سرگرمی ٲسِتھ یۅسہٕ سیٚکہِ لَوَر وُٹھنس برابر آسہِ۔امہ حسابہٕ ییٚلہِ نو روزصبا چٮ۪ن نظمن سام ہٮ۪مو باسان چھُ زِ آییڈِیازن (Poetry of Ideas)ہنز شٲعری آسنہٕ باوجود چھےٚ یمہٕ نظمہ شٲعر سٕنز شٲعرانہٕ ہنر مندی تہٕ خیالاتن نسبت تٔمۍ سٕندِ ذٲتی کشفٕچ تہٕ واتناوچ رٕژٕ مثالہٕ۔تٔمۍ چھُ "سۅنہٕ لانکہ پٮ۪ٹھ"فن براے فن تہٕ"جیلہ بٲجِس کُن"ہشن نظمن منز پلاٹانک آسنہ باوجود ییٚمہِ کتھہِ ہند خیال تھوومُت زِ محض خیال ہیٚکہِ نہٕ نظم بنتھ بلکہ چھُ نظمہ ہندِ ووتھہٕ واشرہ خاطرہ زبان ورتاونک ول بدست آسُن لابدی۔نو روزِ صبا چٮ۪ن نظمن منٛز چھِ أکس حدس تام تفصیلات موجود یم نظمن ہندس مجموعی حُسن تہٕ تاثرس سٍتۍ متصٲدم چھِ تاہم چھُ راہی یَن امی تصادمہٕ سٍتۍ پننہِ شٲعری ہندس تَتھ دورس خیر آباد کوٚرمُت یتھ أسۍ تہنزِ شٲعری ہند انتدٲیی پلاٹانک دور ؤنتھ ہٮ۪کو۔ راہی سٕندس قٲری یَس گژھِ ییٚمہِ کتھہِ ہُند خیال زیر نظر روزُن زِتٔمۍ سٕنٛزِ نظمہِ پتہٕ کنہِ چھےٚ انگریزۍ روٖمٲنی کیوجدید تہٕ فارسی جدید شٲعرن ہنزن نظمن شعری روایت تہِ کارفرما تہٕ سُہ ہٮ۪کون نہٕ أسۍ محض مشرقی جمالیات کِس سوٚتھرس پٮ۪ٹھےٕ یوت مۅلہٕ نٲوِتھ ۔یتھ پٲٹُھۍ نہٕ اَکھ انگریز ییٚمس نہ غزلہٕ چہِ sensibiltyہند احساس ہیٚکہِ ٲسِتھ ہیٚکہِ نہ غالبس ؔیا حافظسؔ ہوٮ۪ن شٲعرن پزنہٕ پٲٹھۍ پرکھٲوِتھ۔مغربن تہِ چھِ ضرور تِتھۍ نقاد پٲدٕ کٔرۍمٕتۍ یِموغٲلبسؔ تہِ چھےٚ سام ہیٚژ مٕژ تاہم چھنہٕ تِم تہٕ تِمن سٍتۍ انصاف کٔرِتھ ہیٚکۍمٕتۍ۔بہر حال میون بنیٲدی نۅکتہٕ چھُ یہِ زِ راہی سٕنزِ نظمہِ ہُند طرح چھُ یٔژ پٲٹھۍفکری تہٕ فنی اعتبارٕ اَکھ عالمی تناظروۅتلاوان اوٕمۅکھہٕ چھُ یورپی نَے تہٕ انگریزۍ نظمن ہند طرح زیر نظر تھاوُن ضروری۔یہِ کَتھ چھےٚ یِتھہ پٲٹھۍ تہ درٮ۪ر لبان زِتٔمۍ چھُ واریہن یورپی زبانن ہنزن نظمن ہند ترجمہٕ کٔرتھ پنہٕ نٮ۪ن تخلیقی دلچسپین ہند مظٲہرٕ وِزِ وِزِ کوٚرمُت۔دۅیم یہ زِ تٔمۍ چھےٚ نظمہِ ہنز تِمہٕ بسیار ہیٔژ کٲشرس منز متعارف کرِمژٕیِمو نہ صرف نظم کٲشرِ شعرٕ باؤژ ہند اَکھ اہم وسیلہٕ بنٲو بلکہ بناوٕن یہ کٲشرِ شٲعری ہنز اَکھ مستند تہٕ مستحکم ہیت ۔ڈراماٹُک مونولاگ،Soliloguy،اوڈ ہشہِ ہیٔژ بنے یہِ تٔمۍ سٕنزِ تخلیقی شخصیژ ہندۍ ٲنہٕ یِمو منزۍ ٲسۍ مختلف النوع زندگی ہندۍ رنگارنگ نقش وُچِھتھ چھِ ہٮ۪کان ۔راہی سٕنزن نظمن منز چھِ زندگی ہٕندۍ ترےٚ رنگ خاص پٲٹھۍ وۅتلان ۔أکس رنگس چھُ سُہ "صحرا"ناو دوان ییٚتہِ ہمیشہ مجبوری ہند وجہِ واو وولان چھُ۔بیٚیس چھُ سُہ ’گلزار"ونان ییٚتہِ پرٛتھ وِزِ وۅلسیمتہِ سونتُک جشنہ چھُ لگان تہٕ تریٚمس چھُ سہُ "سمسار"ونان ییٚتہِ انسانس پننےٕ پان پھران چھُ۔وچھوے تہٕ"جلوٕتہٕ زبوٗر"نظم چھےٚ تٔمۍ سٕنٛزِ کلہم شٲعری تہٕ خصوصاً تٔمۍ سٕنزن نظمن ہند اَکھ Synopsisبنان ییٚتہِ زندگی ہندۍ یم متضاد پاس اَکھ أکس سٍتۍ جیٚپھۍمِلوِتھ نظرِیوان چھِ۔یہ تخلیقی طریقہ کارچھُ راہی سٕنٛزن نظمن منٛز اَکھ ڈرامایی صورت اختیار کران یۅسہٕ شٲعر سٕندس تخلیقی وٮ۪وہارس ٲنہٕ ہاوان چھےٚ۔اوے تہِ چھِ راہی سٕنزن بیشتر مختصرنظمن منز بیوٚن بیوٚن تہٕ جدا جدا Personaدرینٹھۍ گژھان یِم اکہِ طرفہٕ زندگی ہٕنزِ رنگارنگی محیط چھِ تہٕ بیٚیہِ طرفہٕ چھِ نٮ۪رل کیفیژن تہٕ شعری کردارن ہٕندۍ ٲنہٕ دار۔ راہی سٕنٛزِ نظمہِ ہند اَکھ ساروےٕ کھۅتہٕ ٹاکارٕ طرح چھُ تمن نظمن ہند یِمن منز Rebirth آرکی ٹایپ درشاونہٕ چھُ آمُت۔یژھن نظمن ہند مطالعہ کرنہٕ وِزِ چھ ٹی ایس ایلٹ خصوصاً یاد پٮ۪وان ۔"پے چھُ ظلماتہٕ وُزان"،"قعر دریا سلسبیل"تہٕ"اَکھ خواب"ہشن نظمن منٛز چھےٚ مایوسی ٲخر کار اند واتان تہٕ وۅمید چھےٚ انسٲنی روٗحس باگہِ یوان۔یِتھہٕ پٲٹھۍ شیکسپیر سُند ہیملٹ المناک قربٲنی دِتھ ہۅریشو ہِش تہٕ بامے اسہِ سارنےٕ زندگی ہٕنز نٔو نوید چھُ دوان۔